RESOLUCIÓN do 9 de xuño de 2017 pola que se concede unha bolsa de formación na Escola Galega do Consumo, convocada por Resolución do 30 de decembro de 2016, e se establece a lista de reserva.
Instituto Galego do Consumo e da Competencia — III. Outras disposicións — 20/06/2017

Mediante Resolución do 30 de decembro de 2016 (DOG núm. 38, do 23 de febreiro de 2017), establecéronse as bases reguladoras para a concesión dunha bolsa de formación na Escola Galega do Consumo, dependente do Instituto Galego do Consumo e da Competencia, e procedeuse á súa convocatoria para o ano 2017.
Unha vez concluído o prazo de presentación de instancias e avaliadas as solicitudes presentadas de acordo cos criterios fixados no artigo 12 das bases reguladoras, a comisión de valoración elevou a persoa proposta para a concesión da bolsa e a lista de reserva para o caso de non aceptación ou renuncia da bolsa concedida.
En virtude do anterior, e de conformidade co establecido no artigo 14.2 das bases reguladoras,
Primeiro. Conceder a bolsa de formación na Escola Galega do Consumo, dependente do Instituto Galego do Consumo e da Competencia, á persoa beneficiaria que se relaciona no anexo I desta resolución.
A bolsa estará dotada con 900 euros brutos por mes.
Segundo. Establecer a lista de reserva, por orde de prelación, que se indica no anexo II desta resolución para o caso de non aceptación ou renuncia da bolsa concedida.
Terceiro. Non admitir as solicitudes presentadas polas persoas que se relacionan no anexo III desta resolución, por non cumpriren cos requisitos exixidos.
Cuarto. Desestimar as demais solicitudes presentadas ao abeiro da Resolución do 30 de decembro de 2016 por non cumpriren coas exixencias establecidas no artigo 12 das bases reguladoras (anexo IV).
Quinto. Dispoñer gastos mediante a expedición dos correspondentes documentos contables con cargo ás partidas orzamentarias 09.80.613A.480.0 (formación en materia de educación para o consumo responsable) e 09.80.613A.484.0 (cotas Seguridade Social bolseiros) dos orzamentos xerais da comunidade autónoma para o ano 2017, e que se destinarán ao pagamento da persoa bolseira e das custas da Seguridade Social.
A contía da bolsa calcúlase desde a data de incorporación da persoa beneficiaria ata o 31 de decembro de 2017.
Sexto. A persoa beneficiaria deberá comunicar a súa aceptación ou renuncia no prazo máximo de cinco días hábiles contados desde o seguinte ao da notificación desta resolución.
Transcorrido o dito prazo, se a persoa beneficiaria non se declarase en ningún sentido, entenderase que acepta a bolsa.
Así mesmo, no caso de que a persoa beneficiaria non acepte a bolsa ou non poida incorporarse por calquera outro motivo, poderá ser substituída polas persoas que figuran na lista de reserva en función da súa puntuación.
Sétimo. A persoa beneficiaria da bolsa terá as obrigas establecidas no artigo 20 das bases reguladoras (Obrigas da persoa beneficiaria).
Contra esta resolución, que pon fin á vía administrativa, cabe interpoñer recurso potestativo de reposición ante o órgano que a ditou, no prazo dun mes contado desde o día seguinte ao da súa publicación no
Diario Oficial de Galicia
, ou ben directamente recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses que se contarán desde a mesma data. En todo caso, non se poderá interpoñer recurso contencioso-administrativo ata que sexa resolto expresamente ou se produza a desestimación presunta do recurso de reposición.
Notifíquese esta resolución ás persoas interesadas.
Santiago de Compostela, 9 de xuño de 2017